חווארה

חווארה (בערבית: حُوّارة, הגייה: חֻוַּארַה) היא עיירה פלסטינית בעמק המכמתת שמדרום לשכם, על כביש 60, בין צומת תפוח לשכם וליישובי גב ההר. העיירה ממוקמת כ-8 ק"מ מדרום לשכם, ברום של 525 מטר מעל פני הים. תושבי העיירה מוסלמים. העיירה נמצאת בנפת שכם בשטח B.

אטימולוגיה 
השם 'חווארה' משמר כנראה את השם חורון, שממנו הגיע סנבלט החורני, פחת שומרון ומנהיג השומרונים בימי נחמיה, במחצית ה-2 של המאה ה-5 לפנה"ס. כיום נמצא ליד העיירה מחנה חורון, הקרוי על שם היישוב חורון. יש המשערים שהשם חווארה נגזר מהמילה הארמית חיוור (לבן), הקשור לסוג הקרקע באזור.

בסמוך לעיירה ממוקמת חורבת נבי איסמעיל – על פי האמונה המוסלמית קברו של ישמעאל.

גאוגרפיה 

הרחוב הראשי של העיירה בנוי לאורך כביש 60, המוליך משכם לירושלים. מהרחוב הראשי משתרעת העיירה לשני הכיוונים.

מצפון לעיירה מתפצל עוקף שכם דרום למערב, וכביש הגישה לאיתמר ואלון מורה ממזרח. בגבעה ממערב לעיירה נמצא היישוב יצהר, ומצפון לעיירה על הר גריזים מצויים היישוב הר ברכה וקריית לוזה. בין העיירה לשכם מפריד מחסום חווארה.

היסטוריה 
בספרו של ג'יימס פין הוא מתאר סכסוך חמולות בשנת 1853 בין הכפרים חווארה, קוזא וביתא, שבמהלכו נהרגו שבעה עשר תושבים, בהם חמש נשים.

חוקר ארץ ישראל הצרפתי ויקטור גרן ביקר בכפר ב-1870 וכתב: .

בית הספר היסודי הראשון הוקם בשנת 1947, והחל מ־1962 הוא משמש גם כתיכון. בית הספר הראשון לבנות הוקם ב־1957. בתי ספר בחווארה משמשים כבתי ספר אזוריים לכפרי הסביבה. 

בעיצומה של האינתיפאדה הראשונה, בינואר 1988, אסף כוח של חטיבת גבעתי צעירים מחווארה ומן הכפר הסמוך ביתא. בהוראת המג"ד יהודה מאיר, החיילים הכו את הפלסטינים הכפותים. לאחר חשיפת הפרשה לציבור במאי 1989, ובעקבות עתירה לבג"ץ, הועמד המג"ד לדין צבאי, ובשנת 1991 הורד לדרגת טוראי.

פיגועים

עד 2022 
הנסיעה אל יישובי גב ההר מחייבת מעבר ברחוב הראשי של חווארה (עד להשלמת סלילת הכביש העוקף), ובמקרים רבים, תושבי חווארה או תושבי הכפרים הסמוכים מיידים אבנים על כלי רכב של ישראלים או על כוחות צה"ל הנוסעים בכביש 60 העובר בכפר. מנגד, העיירה היוותה יעד לפעולות תג מחיר רבות.

בדצמבר 2015, במהלך אינתיפאדת הסכינים, דקרו שני מחבלים חייל צה"ל בחווארה ופצעו אותו קל. חיילים שהיו במקום הרגו אותם, ומהירי נפצע חייל נוסף באורח בינוני.

במאי 2017 ניסו מחבלים פלסטינים לבצע לינץ' בתושב איתמר שנסע בכביש החוצה את העיירה. הוא ירה לעבר אחד המחבלים והרג אותו.

במאי 2020 ניסה מחבל פלסטיני לפתוח באש על רכב שעמד בפקק בו ישבו שני ילדים בני 14. הנהג יצא מן הרכב והניס את המחבל בעזרת ירי באוויר.

בשנת 2022 
במהלך מאי 2022 עלתה המתיחות בחווארה. העימותים החלו בתליית דגלי פלסטין לאורך המקטע של כביש 60 העובר בכפר, שהמשיכו עם אלימות ויידוי אבנים על תושבי האזור היהודים. באחד המקרים נפצעו אב ושני ילדיו הקטנים באורח בינוני מיידוי אבנים שבוצע על רכבם בעת שנסעו בעיירה.

בספטמבר 2022 ירו מחבלים פלסטינים לעבר כלי רכב ישראלים בכמה אירועים שונים.

ב-2 בדצמבר 2022 דקר מחבל פלסטיני קצין מג"ב בחווארה וניסה לחטוף את נשקו, ולאחר מאבק בין השניים הצליח הקצין להרוג את המחבל. ב-4 במאי 2023 התרחש פיגוע דקירה נוסף בו נדקר גבר ישראלי על ידי מחבלת פלסטינית ונפצע קל. המחבלת נוטרלה.

בשנת 2023 

ב-26 בפברואר 2023 רצח מחבל פלסטיני באמצעות נשקו שני צעירים תושבי הר ברכה שנסעו בכביש 60 העובר בכפר. בתגובה נכנסו פעילי ימין קיצוני לעיירה, העלו באש מספר בתים, מכוניות ורכוש. נטען כי נפצעו עשרות. לפי מקורות אחרים ארבעה נפצעו קשה, ועוד כ-100 נפגעו משאיפת עשן.

ב-19 במרץ, שלושה שבועות לאחר מכן, ירה מחבל פלסטיני נוסף על רכב ישראלי בחווארה, ופצע אזרח ישראלי-אמריקאי באורח קשה, ואת אשתו באורח קל. ב-25 במרץ ירה מחבל פלסטיני מרכב חולף על רכב ישראלי ופצע קשה ובינוני שני חיילי צה"ל. ב-5 ביוני ביצע מחבל פלסטיני בחווארה פיגוע דריסה ופצע שני חיילים, ומאוחר יותר נתפס בשכם. ב-6 ביוני נפצע ישראלי באורח קל בפיגוע ירי לעבר רכבו סמוך לחווארה.

ב-19 באוגוסט 2023 נרצחו שני יהודים, אב ובנו, בני 60 ו-28, במכון שטיפת רכב על ידי מחבל חמוש באקדח. המחבל ירה לעברם 5 כדורים מטווח קצר והם נהרגו במקום. כעבור פחות מחודש, ב-12 בספטמבר, בוצע פיגוע ירי נוסף באמצעות ירי מרכב חולף. שני ישראלים נפצעו קל מרסיסים.

ב-12 באוקטובר 2023 פרסמה "מאפיית אייפל" שלה סניפים בשכם ובמרכז חווארה פרסומת לפיצה, בה משולבת תמונת פוטושופ של קשישה ניצולת שואה שנחטפה לעזה במתקפת הפתע והוכרחה להצטלם עם מחבל כשהיא עושה סימן וי. הפוסט הספיק לקבל 419 לייקים בטרם נמחק. בעקבות הפרסום פנתה עמותת חוננו לאלוף פיקוד המרכז יהודה פוקס בדרישה לסגור את החנות, ועיתונאים כמו עמית סגל וינון מגל, וכן יועץ התקשורת איציק אלרוב, קראו להרוס את החנות שבעליה תומך ברצח יהודים ובחטיפתם.  העניין הופנה לפרקליטה הצבאית הראשית יפעת תומר ירושלמי, שלא אישרה את הריסת המבנה אלא רק את איטומו. באופן תקדימי, תוך שעות ספורות דחפור צה"לי הרס את קדמת המבנה ומילא אותו בעפר. כעבור שעה קלה בעליה של המאפיה נעצר.

אוכלוסייה 
לפי מפקד 1931 היו במקום 995 נפשות ב־240 בתים. בשנת 1967 נמנו בו 1,907 תושבים, ובשנת 2016 נמנו בו 6,759 תושבים. ליד העיירה נמצאות מחצבות אבן לבנייה, ורבים מתושבי העיירה עובדים בענף. אוכלוסיית חווארה מורכבת מבני שלוש חמולות, המחולקות למשפחות: חמולת עודה, שכוללת את המשפחות סלים, שחאדה ועיסא. חמולת ד֗מידי, שכוללת את המשפחות מסעוד א-סלמאן, ד'יאב ורחּאל. חמולת ח'מוס, שכוללת את המשפחות ח'יר אללה, אבו עזריל, קטאט, עפאנה ועבד אל-ג'וואד.

כביש "עוקף חווארה" 

כביש לב השומרון, הידוע גם בשם "עוקף חווארה", מיועד להחליף את כביש 60 בתוואי הנוכחי שעובר בלב הכפר. מסלול הכביש מתחיל בצומת תפוח (כביש חוצה שומרון) ועובר מזרחית לעיירה. הוא מיועד לשרת את היישובים יצהר והר ברכה שמצפון לעיירה, ואת יישובי גב ההר. הוועדה לדרכים, מסילות ברזל ושדות תעופה במנהל האזרחי העניקה היתר סלילה לכביש במאי 2019. הכביש הוא חלק מתוכנית האב לתחבורה בכלל כבישי יהודה ושומרון של משרד התחבורה בשיתוף מועצת יש"ע.

לקריאה נוספת 
 זאב וילנאי, אריאל - אנציקלופדיה לידיעת ארץ ישראל

קישורים חיצוניים 

 
 Huwwara Town Profile, המכון למחקר יישומי - ירושלים (ARIJ)
 Huwwara, aerial photo, ARIJ

הערות שוליים 

נפת שכם
הרשות הפלסטינית: יישובים
יישובים ערביים המשמרים שם עברי